## El Consell destaca que la Comunitat Valenciana registra el segon major descens anual de la desocupació a Espanya

*** El secretari autonòmic d’Ocupació atribuïx el lleuger increment de la desocupació a la fi de la campanya estival
* Esta comunitat autònoma lidera el creixement mensual (+1,65 %) i anual (3,42 %) d’afiliats en la Seguretat Social a Espanya**

El secretari autonòmic d’Ocupació, Antonio Galvañ, ha valorat les dades de la desocupació registrada del mes d’octubre en la Comunitat Valenciana, que ha fet públiques el Ministeri de Treball i Economia Social, i que reflectixen que s’ha produït un increment de 742 persones parades.

Galvañ ha ressaltat que es tracta d’un increment provocat per la fi de la campanya estival, com ho reflectix el fet que és el sector servicis l’únic que s’ha incrementat (0,45%) davant de l’agricultura (-1,77 %), la construcció i la indústria.

El responsable d’Ocupació ha recalcat que la Comunitat Valenciana, a pesar de la lleugera pujada de la desocupació habitual este mes, continua demostrant bones dades. Així, segons ha destacat, la valenciana és l’autonomia a on menys puja la desocupació en termes relatius.

Antonio Galvañ ha remarcat que el comportament del mercat de treball anual “continua demostrant signes de fortalesa”. Així, ha detallat que la Comunitat Valenciana registra el segon major descens anual de nombre de persones desocupades d’Espanya després d’Andalusia. “Hui hi ha 20.253 persones parades menys que fa un any”, ha indicat el director de Labora.

De la mateixa manera, les dades d’afiliació a la Seguretat Social confirmarien, segons el secretari autonòmic d’Ocupació, esta bona evolució. Tal com ha detallat, la Comunitat Valenciana lidera el creixement mensual (+1,65 %) i anual (3,42 %) d’afiliats en la Seguretat Social a Espanya.

Territorialment, la desocupació baixa a València (-0,67 %) i puja a Alacant (0,98 %) i a Castelló (01,68 %). Durant este mes s’han registrat 140.798 contractes, dels quals 75.029 són indefinits (un 53,3 % del total).

Quant als sectors econòmics, Antonio Galvañ ha informat del bon comportament este mes d’octubre de l’agricultura i de la construcció. Així, la Comunitat Valenciana lidera el creixement anual de contractes en construcció a Espanya amb +13,80 %.

Finalment, el responsable d’Ocupació ha destacat especialment la baixada de la desocupació entre la joventut valenciana, un repte per al Consell. Les dades, segons ha informat, reflectixen la menor xifra de jóvens parats de tota la sèrie històrica (des de 1996) en un mes d’octubre. Hi ha 2.163 jóvens parats menys que fa un any, un 10,2 % menys.

Fecha: 04/11/2025